**З А П О В Е Д**

 На основание чл. 25, ал. 4 от Закона за администрацията, във връзка с чл. 3, ал. 2, т. 17 от Устройствения правилник на Министерството на земеделието и храните и чл. 3, ал. 1, чл. 19, ал. 1, т. 11 и 15, чл. 34, т. 9, чл. 38а, т. 6, чл. 63, ал. 1, т. 6, чл. 92, ал. 1 и чл. 100, ал. 1 от Закона за защита при бедствия и чл. 37, ал. 1, б. „б“ от Закона за административните нарушения и наказания и доклад №…………………………………………………... от Янислав Янчев – заместник-министър на земеделието и храните

**Н А Р Е Ж Д А М:**

1. Земеделските стопани (собственици или ползватели на правно основание), включително наети от тях лица при поддържане на постоянно затревените площи, обработваемите земи и трайните насаждения по смисъла на чл. 4, параграф 2, буква „б“ от Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (ОВ L 435, 6.12.2021 г.), с цел отстраняване на източниците на опасност за причиняване на пожари, да не извършват косене на тревата, машинно почистване (мулчиране), включително и почистването на храсти, от 08,00 часа до 03,00 часа през периода от 10 юли 2025 г. до 1 септември 2025 г. включително.

2. Забраната за косене на тревата по т. 1 не се отнася за площи в защитени зони Натура 2000, в случай, че се извършва от 20.00 часа до 08.00 часа ръчно или с косачки за бавно косене от центъра към периферията или от единия край на площта към другия с ниска скорост, при спазване на въведените забрани в обнародваните в „Държавен вестник“ заповеди на министъра на околната среда и водите, издадени на основание чл. 12, ал. 6 от Закона за биологичното разнообразие, с които се обявяват съответните защитени зони и планове за управление на защитените територии.

3. При неспазване на разпореждането на лицата по т. 1 и 2 да се налагат глоби или имуществени санкции, съгласно чл. 92, ал. 1, във връзка с чл. 34, т. 9 и чл. 38а, т. 6 от Закона за защита при бедствия.

4. Оправомощавам директорите на областните дирекции „Земеделие“ да съставят актовете за установяване на административните нарушения по чл. 34 и 38а от Закона за защита при бедствия.

5. Заповедта да се публикува на интернет страницата на Министерството на земеделието и храните.

Контрола по изпълнението на заповедта възлагам на г-н Янислав Янчев, д-р Лозана Василева и г-н Иван Капитанов - заместник-министри на земеделието и храните.

Настоящата заповед да се доведе до знанието на съответните длъжностни лица и на земеделските стопани за сведение и изпълнение.

